 LABAAN SHABAAN Na MASHIRIKA WAZIRI wa Fedha Profesa Njuguna Ndung’u amefichua kwamba serikali imelipa dola 68.7 milioni, sawa na Sh10 bilioni, za riba ya mkopo wa Eurobond. Ufichuzi huu kupitia kwa taarifa aliyotuma Prof Ndung’u unajiri siku chache baada ya kuibuka kwamba Ethiopia iliingia katika orodha ya mataifa matatu barani Afrika ambayo yamelemewa kulipa deni la kimataifa la kufadhili shughuli za serikali, Eurobond. “Tangu Julai 2023, serikali inaendelea kutekeleza mpango madhubuti wa ulipaji wa madeni ambao unahusisha kiasi cha mapato na mpango wa makubaliano nafuu ya ulipaji huo,” amesema Prof Ndung’u. Hii ni baada ya Ethiopia kukosa kulipa sehemu ya deni ambayo ni kuponi ya dola 33 milioni. Mapema mwezi wa Desemba 2023, nchi hii ya pili kwa idadi ya watu barani, ilitangaza imeshindwa kulipa deni la Eurobond. Chanzo cha hatua hii ni kwamba Ethiopia ilipigwa na dhoruba kali ya kifedha katika kipindi cha mlipuko wa Covid-19 na vita vya kijamii vya miaka miwili vilivyofika kikomo mnamo Novemba 2022. Taifa hilo lilihitajiwa kulipa sehemu ya deni Desemba 11, 2023. Lakini kwa sababu ya ‘kipindi cha neema’ cha majuma mawili, Ethiopia ilikuwa na mwanya hadi Desemba 26, 2023 kulipa kuponi ya dola 33 milioni. Haya ni kwa mujibu wa makubaliano yaliyotiwa sahihi wakati wa nchi hiyo ilikabidhiwa deni la dola 1 bilioni. Kulingana na vyanzo viwili wa habari vilivyo na ufahamu wa mpango huu, wakopeshaji hawakuwa wamelipwa kufikia mwisho wa Ijumaa Desemba 22, 2023. Ijumaa ilikuwa siku ya mwisho ya benki ya kimataifa kufanya kazi kabla ya kipindi cha neema kukamilika. Serikali ya Ethiopia haikujibu maswali ilipohitajika kutoa maelezo ya hali Ijumaa na nyakati za wikendi. Kulemewa huku kwa taifa hilo kulitarajiwa kote na litajiunga na mataifa mengine mawili ya Afrika, Zambia na Ghana, katika kujipanga kikamilifu kwa ‘Mfumo wa pamoja.’ Kabla ya kufikia hapa, Ethiopia iliomba afueni ya deni chini ya mpango unaoongozwa na G20 mapema 2021. Maendeleo ya mpango huu yalicheleweshwa na vita vya kijamii wakati akiba ya fedha za kigeni ilididimia na mfumuko wa bei kuchupa. Wakati huo, wakopeshaji rasmi wa serikali ya Ethiopia, wakiwemo China, waliingia katika makubaliano ya kuahirisha huduma ya madeni Novemba 2023. Kufikia Desemba 8, 2023, serikali ilisema maelewano mbalimbali ambayo ilikuwa nayo na hazina za pensheni na wakopeshaji wengine wa sekta ya kibinafsi yaliporomoka. Mnamo Desemba 15, 2023, shirika la kimataifa la kutathmini ufaafu wa kukopeshwa la S & P Global, liliorodhesha Ethiopia kuwa ni taifa ambalo limeshindwa kulipa deni hilo. Shirika hili lilikuwa na dhana kwamba nchi hiyo isingeweza kulipa kuponi ya dola 33 milioni. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  